ธนาคารออมสิน เปิดโครงการสินเชื่อ GSB ReOpen เฟส 2 อีก 3,000 ล้านบาท  มั่นใจช่วยขับเคลื่อนเศรษฐกิจ กระตุ้นภาคการท่องเที่ยว
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารออมสิน เปิดโครงการสินเชื่อ GSB ReOpen ธุรกิจโรงแรม และ Supply Chain ของโรงแรม (เฟส 2) เพิ่มอีก 3,000 ล้านบาท หลังประสบผลสำเร็จในการปล่อยสินเชื่อ Soft Loan Re-Open วงเงิน 5,000 ล้านบาท เมื่อเดือนกุมภาพันธ์ 2566 ที่ผ่านมา ซึ่งได้รับความสนใจจากผู้ประกอบการเป็นจำนวนมาก ส่งผลให้วงเงินโครงการหมดลงในเวลาอันรวดเร็ว ขณะที่ลูกค้ายังมีความต้องการใช้สินเชื่ออย่างต่อเนื่อง สะท้อนภาพการท่องเที่ยวและกลไกเศรษฐกิจมีแนวโน้มดีขึ้น โดยเปิดให้ยื่นกู้ได้แล้วตั้งแต่บัดนี้เป็นต้นไป จนถึงวันที่ 30 ธ.ค.2566 ที่ธนาคารออมสินทุกสาขาทั่วประเทศ สำหรับโครงการสินเชื่อ GSB ReOpen ธุรกิจโรงแรม และ Supply Chain ของโรงแรม (เฟส 2) ให้กู้เพื่อนำเงินไปปรับปรุงซ่อมแซมสถานประกอบกิจการ จัดซื้อเครื่องมืออุปกรณ์ ลงทุนในทรัพย์สินถาวร หรือเป็นเงินทุนหมุนเวียนในกิจการ สำหรับผู้ประกอบการ SMEs ที่เป็นบุคคลธรรมดา และนิติบุคคลที่มีบุคคลสัญชาติไทยถือหุ้นเกินร้อยละ 50 ของทุนจดทะเบียน ให้วงเงินกู้สูงสุดรายละไม่เกิน 5 ล้านบาท ระยะเวลากู้ 10 ปี สามารถใช้หลักทรัพย์ค้ำประกันได้เต็มวงเงินกู้ หรือเลือกใช้ทั้งหลักทรัพย์และ บสย. (บรรษัทประกันสินเชื่ออุตสาหกรรมขนาดย่อม) ร่วมกันค้ำประกันได้ โดยอัตราดอกเบี้ยคงที่ปีแรกร้อยละ 3.99 ต่อปี ปลอดชำระเงินต้นได้นานถึง 2 ปี